Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 516/10/6606	Lučenec, 24.7.2012
EEČ : 2-47-100-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec syna XXXXX, nar. 04.08.2006 hoci bol podľa právoplatného rozsudku  Okresného súdu v Lučenci  č.  11P 670/2009 z 30.11.2009 počnúc dňom  15.02.2010 povinný platiť výživné na syna mesačne v minimálnom rozsahu rovnajúcom sa 30 % zo sumy životného minima vždy mesačne vopred do 15-teho dňa toho ktorého mesiaca k rukám starej matky dieťaťa XXXXX, nar. XXXXX z Tomášoviec takto uloženú povinnosť v Lučenci a inde riadne neplnil a za obdobie od 01.02.2010 do 16.07.2012 dlhoval na výživnom celkom 770,01 €               
lebo zanikla trestnosť činu
Odôvodnenie:
Poverený policajt OO PZ v Lučenci uznesením zo dňa 17.08.2011 pod č. ORP-1860/LC-LC-2011 vzniesol obvinenie XXXXX pre prečin zanedbania povinnej výživy podľa § 207 odsek 1 Trestného zákona, ktorá právna kvalifikácia bola vyšetrovateľom OR PZ v Lučenci zmenená na prečin zanedbania povinnej výživy podľa § 207 ods. 1, ods. 3 písm. b/ Tr. zákona, na ktorú zmenu bol obv. XXXXX podľa § 206 ods. 6 Tr. por. písomne upozornený dňa 15.05.2012 pod č. ORP-313/OVK-LC-2012, ktoré upozornenie vzal obvinený na vedomie. Uvedený prečin mal obvinený spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Vyšetrovateľ OR PZ v Lučenci po ukončení vyšetrovania predložil dňa 18.07.2012 na okresnú prokuratúru návrh na zastavenie trestného stíhania zo 16.07.2012, ktorý návrh odôvodnil splnením podmienok podľa § 86 písm. a/ Trestného zákona obvinenou. 
	Po preskúmaní návrhu a obsahu vyšetrovacieho spisu vzťahujúceho sa na predmetnú trestnú vec som z výpovede svedkyne - poškodenej XXXXX zo 04.07.2012 zistil, že povinný XXXXX jej dňa 21.06.2012 zaslal poštovným peňažným poukazom peniaze v sume 827,24 €, ktoré peniaze ona prevzala dňa 29.06.2012, vyplateniu ktorej sumy jej uhradil celú dlžnú sumu výživného za obdobie od 01.02.2010 až do 15.07.2012 ako aj za mesiace august a september 2012. Ďalej svedkyňa uviedla, že neplatením výživného jej vnuk XXXXX núdzou netrpel ani v súčasnej dobe netrpí. 
	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1, ods. 3 písm. b/  Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor